Ginekoloog gevonnis ná pasiënt sterfDie ginekoloog dr. Danie van der Walt in die Witbank-streekshof. Foto: ANA ŉ Ginekoloog van Mpumalanga is Donderdag in die Witbank-streekshof gevonnis in verband met die dood van een van sy pasiënte. Dr. Danie van der Walt is tot vyf jaar tronkstraf gevonnis. Hy is in September verlede jaar aan strafbare manslag skuldig bevind. Pamela Daweti (23) is dood toe sy in 2005 in die Life Cosmos-hospitaal in Witbank geboorte gegee het. Haar baba het oorleef. Landdros Marlene Greyvenstein het tydens die vonnisuitspraak gesê Daweti se dood kon verhoed gewees het indien Van der Walt by die hospitaal gebly het om na die pasiënt om te sien. Deweti het gebloei nadat sy geboorte gegee het, maar Van der Walt het die hospitaal verlaat. Greyvenstein het ook tydens haar uitspraak genoem dat Van der Walt geen berou getoon het tydens die verloop van die verhoor nie, maar het gesê sy het in ag geneem dat Daweti se bloeding nie noodwendig deur Van der Walt veroorsaak is nie. “Daar is geen bewyse dat die bloeding, wat die oorsaak van Daweti se dood was, noodwendig deur dr. Van der Walt veroorsaak is nie,” het Greyvenstein gesê. Greyvenstein se vonnisuitspraak het ook haar reaksie ingesluit op Van der Walt se regsverteenwoordiger, adv. Mike Helens, wat die hof gevra het om sy kliënt ŉ opgeskorte vonnis en ŉ boete op te lê. Helens het Van der Walt as ŉ steunpilaar in die gemeenskap beskryf wat nog altyd beskikbaar was teenoor die mense wat hy gedien het. Agnes Maditjane, die ma van die oorledene, Pamela Daweti, praat in die hof met Daweti se oom, Lungi Daweti. Foto: ANA “Hierdie man is iemand wat homself beskikbaar gestel het aan die gemeenskap. Hy is ŉ uitstaande landsburger en familieman,” het Helens gesê. “Ek ignoreer nie [Van der Walt se] persoonlike omstandighede nie,” het Greynvenstein in haar uitspraak gesê. “Ek erken dat jy ŉ gerespekteerde spesialis in jou beroep is. Ek neem ook in ag dat jy geen vorige oortredings het nie. Jy is van ŉ volwasse ouderdom en ŉ waardevolle lid van die gemeenskap, waar jy ŉ broodnodige diens lewer. Maar ek is van mening dat ŉ gemeenskapsgebaseerde vonnis nie korrek sal wees nie. Ek is van mening dat die mees gebalanseerde vonnis een van tronkstraf sal wees.” Adv. Francois Brandt, die staatsaanklaer, het ter verswarende omstandighede gesê Van der Walt se mate van skuld is nie van ŉ klein aard nie. Hy het ook beklemtoon dat Van der Walt nog geen berou vir sy dade getoon het nie. Agnes Maditjane, Daweti se ma, het in die voorste ry van die openbare galery gesit en gehuil terwyl Van der Walt gevonnis is. Helens het aan die hof gesê sy kliënt sal teen die skuldigbevinding en die vonnis appelleer. Greyvenstein het Van der Walt verlof tot appèl toegestaan en hy is op borgtog van R10 000 vrygelaat hangende die uitkoms van die appèl. Maditjane was te emosioneel om met die media te praat, maar Daweti se oom, Lungi Daweti, het gesê die familie voel die hof het gedoen wat hy moes toe hy Van der Walt gevonnis het. “Ons sal die saak dophou en ons hoop dat hy nie ŉ ligter vonnis sal kry na afloop van die appèl nie,” het Lungi gesê.